|  |  |
| --- | --- |
| Kommunal- og forvaltningskomiteen |  |
| kommunal-forvaltning@stortinget.no |  |
|  |  |
|  |  |
|  | Vår fil: B17-ATS001 |
|  | Vårt Arkiv: Fagpolitisk |
|  | Saksbehandler: Anne Therese Sortebekk |

Oslo 19. mai 2017

**Prop. 64 L (2016-2017) Endringar i forvaltningslova, tvistelova m.m. (overprøvingskompetanse m.m.)**

Funksjonshemmedes Fellesorganisasjon (FFO) viser til Prop. 64 L (2016-2017) Endringar i forvaltningslova, tvistelova m.m. (overprøvingskompetanse m.m.) som skal behandles i kommunal- og forvaltningskomiteen.

FFO ønsker å kommentere forslagene som gjelder overprøvingskompetanse til den statlige klageinstansen.

Forslagene i proposisjonen påvirker ikke klageinstansens myndighet hva gjelder rettsanvendelse, saksbehandling, faktum eller overprøving etter den ulovfestet myndighetsmisbrukslæren. Det er klageinstansens overprøvingskompetanse når det gjelder kommunenes utøvelse av det frie skjønn (hensiktsmessighetsskjønn) som begrenses med forslaget. Klageinstansen skal i forslaget legge ***stor vekt*** på hensynet til det kommunale selvstyret ved prøving av det frie skjønn. Hensikten med endringen er at hensynet til det kommunale selvstyret skal tillegges større vekt enn før.

FFO vil innledningsvis bemerke at det for funksjonshemmede og kronisk syke er stor forskjell på å ha rett og å få rett, og sivilt samfunns alternativ rapport til FN-komiteen for rettighetene til mennesker med nedsatt funksjonsevne viser at det er store forskjeller mellom kommunene blant annet når det gjelder tildeling av omsorgstjenester. Fylkesmannen har en svært viktig rolle overfor kommunene som en grunnleggende rettssikkerhetsgaranti for at funksjonshemmede og kronisk syke får den hjelpen de har behov for og krav på etter nasjonal lov.

**Pasient- og brukerrettighetslovens regler om overprøving av fritt skjønn endres ikke**

Det er ikke foreslått endringer i pasient- og brukerrettighetsloven hva gjelder klageinstansens overprøvingskompetanse når det gjelder fritt skjønn. FFO mener det er riktig og viktig at hensynet til den enkeltes rettssikkerhet og nasjonale hensyn blir vektlagt mer enn hensynet til det lokale selvstyret. Vi er enige i at regelen om at fylkesmannen, ved prøving av kommunale vedtak om helsetjenester skal legge **vekt** på hensynet til det kommunale selvstyret, opprettholdes.

**Omsorgstjenester må kunne overprøves i samme grad som helsetjenester**

I klagesaker om omsorgstjenester skal det legges ***stor vekt*** på hensynet til det kommunale selvstyret ved prøving av det frie skjønn. Omsorgstjenester, som blant annet praktisk bistand og opplæring, støttekontakt, avlastningstiltak og plass i institusjon, er helt sentrale velferdstjenester. Utøvelsen av hensiktsmessighetsskjønnet kan få store konsekvenser for den enkeltes liv og livsutfoldelse selv om alternativet som blir valgt isolert sett er blant de lovlige handlingsalternativene.

I tråd med departementets egen argumentasjon burde fylkesmannen ha like god overprøvingskompetanse i klagesaker for både helsetjenester og omsorgstjenester. Både hensynet til den enkelte og nasjonale hensyn må veie tyngre enn hensynet til kommunalt selvstyre i slike saker. FFO kan ikke se noen grunn til at et slik skillet skal bestå. Å opprettholde skillet mellom helsetjenester og omsorgstjenester på denne måten er unaturlig og sender signaler om at myndighetene fortsatt skiller mellom verdige og uverdige trengende.

Når overprøvingsadgangen gjennomgås og endres, ville det etter vår oppfatning være på sin plass å sørge for at reglene for overprøving av fritt skjønn når det gjelder helsetjenestene og omsorgstjenestene blir like gode.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

generalsekretær